## L’IVIA i la Universitat de Còrdova participen en un projecte per a analitzar els arbres del Pati dels Tarongers de la Mesquita-Catedral de Còrdova

*** L’objectiu és el desenrotllament d’estratègies tecnològiques per a la caracterització de la qualitat ambiental del Pati dels Tarongers del conjunt monumental i la seua relació amb l’entorn urbà
* Es determinarà la qualitat nutricional de la fruita, així com la variabilitat genètica dels 98 tarongers amargs que actualment conformen la població del Pati**

L’Institut Valencià d’Investigacions Agràries (IVIA), a través dels seus centres de citricultura i genòmica, participarà en un projecte pioner per a analitzar els tarongers amargs del Pati dels Tarongers de la Mesquita-Catedral de Còrdova.

Els investigadors Pablo Aleza i Javier Terol, del Centre de Citricultura i Producció Vegetal i del Centre de Genòmica de l’IVIA, respectivament, formen part de l’equip multidisciplinari que durà a terme l’estudi, juntament amb els professors titulars de la Universitat de Córdoba M. José de la Haba, Isabel Castillejo i Ángel Lora, dels quals partix esta iniciativa.

L’objectiu de l’estudi és el desenrotllament d’estratègies tecnològiques per a la caracterització de la qualitat ambiental del Pati dels Tarongers de la Mesquita-Catedral de Còrdova i la seua relació amb l’entorn urbà.

Com a elements de diagnòstic es determinarà la qualitat nutricional de la fruita, així com la variabilitat genètica dels 98 tarongers amargs que actualment conformen la població del Pati.

El Pati dels Tarongers, juntament amb el conjunt monumental de la Mesquita-Catedral, és el recinte més visitat de la ciutat de Còrdova i un dels més fàcilment recognoscibles a escala mundial. La determinació dels seus valors ambientals, així com la possible constatació de ser un reservori genètic d’una o més varietats de taronger amarg, es pot sumar a l’incalculable nombre de valors de tota mena que fan que este espai siga únic, i orerix dades científiques als seus gestors que els puguen servir en la presa de decisions per a la seua conservació.

El projecte va començar el passat 14 de novembre amb una primera reunió en la qual es van organitzar les activitats que cal dur a terme durant els pròxims 2 anys.

És finançat per l’XI Pla Propi GALILEU d’Innovació i Transferència de la Universitat de Còrdova i tant el Cabildo de la Catedral de Còrdova com l’Ajuntament de Còrdova han mostrat el seu suport, posant a disposició el material necessari per a dur-lo a terme.

El Centre de Genòmica de l’IVIA té entre els seus objectius generals la seqüenciació del genoma de plantes cultivades, l’aïllament, caracterització i anàlisi funcional de gens d’interés agronòmic, l’aplicació de la genètica molecular a la millora de les espècies cultivades i els estudis sobre la fisiologia i el metabolisme, com a base de la millora genètica.

Per la seua banda, el Centre de Citricultura i Producció Vegetal se centra en l’avaluació, selecció i millora dels materials vegetals, el desenrotllament de noves tècniques de cultiu i l’estudi de les respostes fisiològiques de les plantes a les pràctiques culturals, especialment en allò que es referix a la productivitat i qualitat.

Fecha: 30/11/2025